Nege vas oor bedrog met PE-vervoerdiens(Argieffoto: Google Earth) Altesaam nege verdagtes verskyn na verwagting Vrydag in die Port Elizabeth-landdroshof op aanklagte van bedrog, korrupsie en geldwassery van meer as R56 miljoen. Lt.kol. Philani Nkwalase, woordvoerder van die Valke, het gesê die verdagtes is vroeër gewaarsku om hulle aan die polisie oor te gee. Die groep sluit in twee voormalige amptenare van die Nelson Mandela-metroraad, twee invloedryke ampsdraers en vyf sakemense, asook ses ondernemings. Die tiende verdagte na wie die Valke op soek was, is onlangs dood, het Nkwalase gesê. Die metroraad is een van dié wat in 2010 gekies is vir die inwerkingstelling van ŉ snelbusdiens en ŉ geïntegreerde openbare vervoerstelsel wat deur die nasionale tesourie gefinansier sou word. In dieselfde jaar is ŉ stelsel van stapel gestuur om kontrakbestuur en administrasie (ICMAS) te doen. Die diensverskaffers vir die twee projekte is glo op onreëlmatige wyse aangewys en hul koste na bewering beduidend opgeblaas. Die saak is in September 2018 vir ondersoek na die Valke verwys ná ŉ ouditverslag van die nasionale tesourie. Nkwalase sê die verdagtes het glo as sindikaat saamgewerk met die doel om die voorgeskrewe verkrygingsprosesse te omseil en spesifieke konsultante of verskaffers te bevoordeel. Die ampsbekleërs wat daarby betrokke was, het glo met munisipale amptenare saamgewerk en die besluitnemingsproses oor die aanstelling van sekere mense in belangrike munisipale poste beheer. “Dit is glo gedoen om werwingsprosesse, asook die aanstelling van ondernemings wat bereid was om die belange van die sindikaat te bevorder, te beïnvloed,” het Nkwalase gesê. Hulle wou glo verseker dat ŉ bestendige stroom onregmatige betalings van die munisipaliteit aan sekere lede van die sindikaat gedoen word, wat dit dan weer met die res van die verdagtes sou deel. Nkwalase sê die moontlike verlies weens die bedrogspul kan R200 miljoen beloop.